A Gyermek és Ifjúsági Bizottság elnökének jelentése 
a bizottság 2009-ben végzett munkájáról 
a Zsinat 2010. február 26-i ülése elé

Az újonnan alakult Gyermek és Ifjúsági Bizottság 2009. május 25-én és szeptember 15-én tartotta első két ülését. A munkát a folyamatban lévő ügyek áttekintésével illetve a gyermek és ifjúsági területen régóta dolgozó lelkészek és munkatársak észrevételeinek megvitatásával kezdtük.
A korábbi évek tapasztalataira és munkájára épülő 2008-as kőszegi Szélrózsát követően egyre határozottabban fogalmazódott meg az igény a találkozó mozgósító erejének további kiaknázására. Ennek az eredményeként szerveztünk első ízben „utótalálkozót” a 2009-es év februárjában. A nyár elején illetve ősszel pedig már a következő 2010-es alkalmak, az éppen a holnapi napon zajló orosházi „előtalálkozó” és a szarvasi Szélrózsa előkészítése kezdődődött meg. A helyi gyülekezetekkel, iskolákkal való egyeztetés mellett önkéntesek toborzása, képzése szerepel a programban.
A bizottság ezzel a munkaággal kapcsolatban elhatározta, hogy támogatja a Szélrózsa mozgalmi szerepének megerősítését célzó budapesti Szélrózsa-klub elindításának tervét, amelyet modul rendszerben kívánunk megszervezni. Az önálló programok mellett lehetőséget szeretnénk biztosítani elsősorban az Egyetemi Gyülekezet, a KIE, a MEVISZ, az ÖKI programjainak is. Ezen felül a klub nyitva tartása lehetőséget biztosítana kötetlen együttlétek mellett, délutáni kávéház működésére is. Ez a funkció bővülne szándékaink szerint egy zenei próbahellyel, valamint stúdióhelységgel, amely az evangélikus keresztyén könnyűzenei program újrafogalmazását, a műfajjal foglalkozó formációk szakmai támogatását segítené, a zenekarok körül mozgó fiatalok megszólítását is célozná. Az „Élő kövek egyháza” című stratégiai program szelleméhez is illeszkedően szükségesnek látjuk a közeljövőben olyan közösségi tér megtalálását és kialakítását, amely ezeket a funkciókat kiszolgálhatja.
A gyermek és ifjúsági osztály átalakítása is ennek a tervnek a része. Az adminisztratív feladatok mellett az osztály munkájának a mozgalmi jellegét kell erősíteni, közelebb kell hozni a „terepen” folyó ifjúsági munkához, amely bázisa lehet és az önkéntes munkatársak bekapcsolására is nagyobb lehetőséget kínál.
A ifjúsági munkát veszélyeztető egyik tényező ma az izolálódás. Az országos konferenciák a 80-as, 90-es években fontos szerepet töltöttek be az országban élő evangélikus fiatalok kapcsolati hálójának a kialakításában. Az elmúlt másfél évtizedben egyre többen az önállóan szervezett alkalmak, találkozók és táborok felé mozdultak el, ami csak részben volt eredményes. A gyülekezeti identitás növelése érdekében tett erőfeszítések csapatmunka hiányában könnyen kifáradnak, megvan a veszélye hogy az ifjúsági csoportok nemcsak a saját gyülekezeteikkel, hanem egymással is elvesztik a szorosabb köteléket biztosító kapcsolataikat. Ez a tendencia az országos táborokat komolyan gyengítette, ezért szükség van ezeknek a kapcsolatoknak az újrafűzésére is. A 2009-es év ifjúsági pályázatának kiírása mögött is az a szándék húzódott meg, hogy gyülekezetek összefogásából, közös szervezéséből újra meginduljon ennek a kapcsolati hálónak a kiépítése. Azokat a pályázatokat támogattuk, ahol legalább 3 gyülekezet működött együtt a rendezvény megszervezésében. Az eszközbeszerzéssel együtt programtámogatásra benyújtott igény, még ezzel a „nehezítéssel” 4 millió forinttal több volt a szétosztott keretnél.
Az előző években fejlesztett CAMPER nevű adatbázis jelentős előrelépés éppen a papírmunka racionalizálása tekintetében. Ez a programszervezés-támogató, nyilvántartási és regisztrációs rendszer 4000 valós nevet és 3200 valós címet tartalmaz a 2002 óta felvett és fellelhető hasznos adatok alapján.
Ez a háttér, valamint az ifjúsági bizottság szakmai támogatása most megint esélyt ad arra, hogy az osztály munkája a különböző kezdeményezések összefogására, összehangolására, az ökumenikus ifjúsági szervezetekkel való együttműködésre, képzések előkészítésére és lebonyolítására, interneten elérhető és felhasználható anyagok közrebocsátására irányulhasson.
A gyermekmunka területén a hagyományos alkalmakon (hittanverseny, bábverseny, gyermeknap, hittantábor) túl, 2009-ben először került sor az „ovis-olimpia” megrendezésére, ebbe a programba 12 óvodánk kapcsolódott be.
Kiemelten fontos terület a konfirmandus korúak megszólítása, a déli kerületben tavaly először már ifjúsági tábort is szerveztek a konfirmandus táborból „kinőtt” fiatalok számára. A jövőben szeretnénk erősíteni ezt a folyamatot a másik két kerület konfirmandusainak összegyűjtésével és ezeknek a táboroknak a költségeit beépítjük az ifjúsági munkára szánt keretbe. Az elérés, mozgósítás szempontjából lényeges lépés lesz, ha megvalósul az évente konfirmáltak adatainak rögzítése a CAMPER rendszerén belül.
2009-ben 6 országos nyári tábort, illetve a Szélrózsán kívül 2 tábor elő- és 2 utótalálkozót tartottunk.

Tisztelettel:
Smidéliusz Gábor